CELEX: 32021D1828
Language: bg
Date: 2021-10-07 00:00:00
Title: Решение за изпълнение (ЕС) 2021/1828 на Комисията от 7 октомври 2021 година относно искането за регистрация на европейската гражданска инициатива, озаглавена Stop (((5G))) - Stay Connected but Protected („Не на 5G — да останем свързани, но защитени“) съгласно Регламент (ЕС) 2019/788 на Европейския парламент и на Съвета (нотифицирано под номер C(2021) 7293) (само текстът на английски език е автентичен)

19.10.2021   
               
               
                  BG
               
               
                  Официален вестник на Европейския съюз
               
               
                  L 370/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/1828 НА КОМИСИЯТА
         от 7 октомври 2021 година
         относно искането за регистрация на европейската гражданска инициатива, озаглавена Stop (((5G))) - Stay Connected but Protected („Не на 5G — да останем свързани, но защитени“) съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер C(2021) 7293)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 12 август 2021 г. до Комисията беше подадено искане за регистрация на европейска гражданска инициатива, озаглавена „Не на 5G — да останем свързани, но защитени“.
                  
               
                     (2)
                  
                  
                     Целите на инициативата, изразени от организаторите, са: „Въвеждането на 5G излага на риск нашето право на здравословна околна среда, свобода и неприкосновеност на личния живот. Призоваваме Комисията да предложи законодателство за защита на гражданите и околната среда от тези заплахи.
                     
                                 а)
                              
                              
                                 Радиацията вреди на хората, фауната и флората. Настоящите гранични стойности на облъчване не осигуряват достатъчна защита, особено за уязвимите лица (деца, бременни жени, пациенти, възрастни хора), животните, опрашващите насекоми и растенията — Да се въведе законодателство с цел защита на всички живи същества от радиочестоти и микровълнови лъчения;
                              
                           
                                 б)
                              
                              
                                 С 5G броят на свързаните електронни устройства, антени и спътници значително ще се увеличи. Това ще бъде последвано от неустойчиво потребление на енергия, радиационни емисии, вредни добивни дейности и замърсяване, което ще застраши биологичното разнообразие и естествените местообитания — Да се въведе по-строго законодателство за опазване на околната среда от всички въздействия на 5G и цифровизацията.
                              
                           
                                 в)
                              
                              
                                 5G дава възможност за масово събиране на данни и наблюдение от свързани с интернет предмети. Това ще увеличи риска от киберпрестъпления, изтичане на данни, кражба, препродажба и злоупотреба с изкуствен интелект — Да се предприемат ефективни мерки за защита на данните с цел опазване на неприкосновеността на личния ни живот, сигурността и свободата ни“.
                              
                           
               
                     (3)
                  
                  
                     В приложение са посочени допълнителни подробности относно предмета и целите на инициативата, като се изброяват 23 призива за действие, наричани „предложения, които да бъдат въведени в правото на Съюза“. Допълнителна информация относно 23-те призива за действие се съдържа в документ, представен като „проект на правен акт“. Групата на организаторите също така предостави превод на целите на няколко езика на Съюза като „допълнителна информация“.
                  
               
                     (4)
                  
                  
                     Що се отнася до първата цел, в инициативата са изброени следните десет призива за действие:
                     
                                 „1.
                              
                              
                                 Въвеждане на гранични стойности на излагане на радиочестотни електромагнитни полета (РЧ ЕМП) въз основа на всички здравни и биологични последици, а не само на тези, свързани с температурата, с цел защита на хората и прилагане на принципа на предпазливост;
                              
                           
                                 2.
                              
                              
                                 Актуализиране на Препоръка 1999/519/ЕО и Директива 2013/35/ЕС, които следва да бъдат редовно преразглеждани и оценявани;
                              
                           
                                 3.
                              
                              
                                 Препоръка 1999/519/ЕО и Директива 2013/35/ЕС относно работното място да бъдат основани на най-добрите налични научни данни, като границите да бъдат определени съгласно тези научни и емпирични насоки, които осигуряват най-висока защита от всички съществуващи;
                              
                           
                                 4.
                              
                              
                                 Да се гарантира, че допълнителните насоки за облъчването се изготвят от учени, които имат биомедицински експертен опит и които не са засегнати от конфликти на интереси; да се назначи нова група или да се разширят дейностите на Научния комитет по здравни, екологични и възникващи рискове (НКЗЕВР) за извършване на оценка на биоактивните параметри на РЧ ЕМП;
                              
                           
                                 5.
                              
                              
                                 Да се гарантира, че при изпитването на безжични устройства, антени и тяхното действие се оценяват всички биологично активни параметри на РЧ ЕМП;
                              
                           
                                 6.
                              
                              
                                 Да се заменят безжичните връзки с кабели и това да стане незабавно на места като болници, детски градини, училища, домове за възрастни хора, всички обществени сгради;
                              
                           
                                 7.
                              
                              
                                 Да се образова обществеността относно опасностите, свързани с безжичните връзки, и как да се сведе до минимум експозицията (напр. чрез използване на кабели);
                              
                           
                                 8.
                              
                              
                                 Да се препоръча на държавите членки да осигурят зони с ниска/нулева радиация в общините. Всички природни резервати и паркове да бъдат обявени за зони с ниска/нулева радиация;
                              
                           
                                 9.
                              
                              
                                 За да се защити човешкото здраве и биологичната цялост, да се поиска информираното съгласие на гражданите на ЕС, преди те да бъдат изложени на РЧ ЕМП;
                              
                           
                                 10.
                              
                              
                                 Въз основа на принципа на предпазните мерки да се приеме директива относно граничните стойности на експозиция на РЧ ЕМП за защита на фауната и флората.“
                              
                           
               
                     (5)
                  
                  
                     Що се отнася до втората цел, в инициативата са изброени следните осем призива за действие:
                     
                                 „11.
                              
                              
                                 Да се актуализира Директива 2011/92/ЕС, за да се включат внедряването на 5G и всички телекомуникационни услуги като проекти в приложение 1 към посочената директива, за да се гарантира, че тези проекти са предмет на екологична оценка или проверка, както е предвидено в директивата;
                              
                           
                                 12.
                              
                              
                                 Да се намали голямото потребление на електроенергия, причинено от цифровите комуникационни технологии, като се даде приоритет на кабелните и нискоенергийните решения в плана за действие за Европейския зелен пакт;
                              
                           
                                 13.
                              
                              
                                 В плана за действие за нулево замърсяване да се включат отпадъците от електрическо и електронно оборудване, други отпадъчни продукти и въздействието върху околната среда на добива на редкоземни минерали и метали, използвани в електронното оборудване;
                              
                           
                                 14.
                              
                              
                                 Да се актуализира Директива 2009/125/ЕО за създаване на рамка за определяне на изискванията за екодизайн към продукти, свързани с енергопотреблението (Директива за екодизайна), като се определят строги граници за разхищаването на ресурси и енергия от всички свързани устройства, включително антените и спътниците;
                              
                           
                                 15.
                              
                              
                                 Да се признаят всички биологично вредни параметри на РЧ ЕМП като замърсител и те да бъдат включени във всички съответни политики и директиви на ЕС;
                              
                           
                                 16.
                              
                              
                                 Да се включи мониторинг на всички биологични вредни параметри на РЧ ЕМП в програмите за мониторинг на околната среда, стратегията за биологичното разнообразие до 2030 г., целите на ЕС за възстановяване на природата, директивите за местообитанията и птиците и „Натура 2000“;
                              
                           
                                 17.
                              
                              
                                 Да се призове към незабавен мораториум върху големите мрежи от спътници за 5G в световен мащаб, докато бъдат отстранени неблагоприятните последици за околната среда;
                              
                           
                                 18.
                              
                              
                                 Оценката на въздействието върху околната среда на всички космически проекти да стане приоритет в рамките на европейската космическа политика.“
                              
                           
               
                     (6)
                  
                  
                     Що се отнася до третата цел, в инициативата са изброени следните пет призива за действие:
                     
                                 „19.
                              
                              
                                 Да се направи оценка на въздействието на 5G, включително свързаните с интернет предмети, върху защитата на личните данни и да се оцени съответствието с действащите закони за защита на данните;
                              
                           
                                 20.
                              
                              
                                 Да бъдат защитени гражданите от нарастващата киберпрестъпност чрез свеждане до минимум на безжичното събиране на данни (като например медицински и банкови данни);
                              
                           
                                 21.
                              
                              
                                 Да се гарантира, че Европейският комитет по защита на данните се бори активно и независимо срещу дискриминацията и нарушенията на цифровите права;
                              
                           
                                 22.
                              
                              
                                 Да се изисква изричното съгласие на всеки гражданин, преди неговите данни да бъдат подложени на каквато и да била автоматизирана процедура;
                              
                           
                                 23.
                              
                              
                                 Да се организират публични дебати относно това дали и до каква степен да се разрешат цифрови иновации. Тези дебати да бъдат ръководени от учени с биомедицински експертен опит и които не са засегнати от конфликти на интереси: да се назначи нов комитет по етика или да се разширят дейностите на Европейската група по етика в науката и новите технологии.“
                              
                           
               
                     (7)
                  
                  
                     Що се отнася до призивите за действие за изпълнение на първата цел на инициативата — „Да се въведе законодателство с цел защита на всички живи същества от радиочестоти и микровълнови лъчения“, доколкото някои от тях имат за цел въвеждането на мерки, водещи по-специално до подобряване на работната среда с цел защита на здравето и безопасността на работниците, Комисията има правомощието да представи предложение за правен акт съгласно член 153, параграф 2 от Договора.
                  
               
                     (8)
                  
                  
                     Що се отнася до призивите за действие за изпълнение на първата цел на инициативата, които се отнасят до Европейския кодекс за електронни съобщения, предвиден в Директива (ЕС) 2018/1972 на Европейския парламент и на Съвета (2), Директива (ЕС) 2014/53/ЕС на Европейския парламент и на Съвета (Директива за радиосъоръженията) (3) или предложенията, насочени към правила, предвиждащи по-пълно изпитване на безжични устройства и антени, доколкото те имат за цел подобряване на функционирането на вътрешния пазар, Комисията има правомощието да представя предложения за правни актове въз основа на член 114 от Договора.
                  
               
                     (9)
                  
                  
                     С инициативата се отправя и искане за предложение за „замяна на безжичните връзки с кабели“ с оглед на вредните последици за хората от РЧ ЕМП. Доколкото това предложение е насочено към насърчителни мерки за защита и подобряване на човешкото здраве, както и мерки относно наблюдението, ранното предупреждение и борбата със сериозните трансгранични заплахи за здравето, с изключение на мерките за хармонизиране на законовите и подзаконовите разпоредби на държавите членки, Комисията има правомощието да представя предложения въз основа на член 168, параграф 5 от Договора.
                  
               
                     (10)
                  
                  
                     Доколкото някои от призивите за действие за изпълнение на втората цел инициативата имат за цел опазване, защита и подобряване на качеството на околната среда, защита на човешкото здраве, както и разумно и рационално използване на природните ресурси, Комисията има правомощието да представи предложение за правен акт въз основа на член 192, параграф 1 от Договора.
                  
               
                     (11)
                  
                  
                     Доколкото в един от призивите за действие за изпълнение на втората цел на инициативата се изисква актуализиране на Директива 2009/125/ЕО на Европейския парламент и на Съвета (4), Комисията има правомощието да представи предложение за правен акт въз основа на член 114 от Договора.
                  
               
                     (12)
                  
                  
                     Инициативата съдържа пет призива за действие за постигане на третата цел — „Да се предприемат ефективни мерки за защита на данните с цел опазване на неприкосновеността на личния ни живот, сигурността и свободата ни“. Доколкото тези призиви за действие приканват Комисията да представи предложения за правни актове, свързани със защитата на физическите лица във връзка с обработването на лични данни от институциите, органите, службите и агенциите на Съюза и от държавите членки при извършването на дейности, които попадат в обхвата на правото на Съюза, и правилата, свързани със свободното движение на такива данни, тези предложения могат да се основават на член 16, параграф 2 от Договора.
                  
               
                     (13)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (14)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съответствието с принципите на пропорционалност, субсидиарност и съвместимост с основните права, ще бъдат изпълнени в този случай.
                  
               
                     (15)
                  
                  
                     Някои от 23-те призива за действие, по-специално мерките, посочени в номера 4, 7, 12, 13, 17, 18 и 23, не приканват Комисията да приеме предложение за правен акт на Съюза, а изглеждат спомагателни или подготвителни по отношение на тези, които призовават за представяне на предложения за правни актове. Тъй като Комисията не е приканена да представи предложение за правен акт на Съюза по отношение на нито една от тези мерки, те не отговарят на условието, определено в член 6, параграф 3, буква в) от Регламент (ЕС) 2019/788, за регистрацията им като част от предмета на инициативата. Следователно тези мерки попадат извън обхвата на настоящото решение. Ако обаче Комисията счете за целесъобразно да приеме предложение за правен акт в областите, попадащи в обхвата на инициативата, тя би могла също така да обмисли включването на някои от тези елементи в предложението си.
                  
               
                     (16)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от този регламент.
                  
               
                     (17)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (18)
                  
                  
                     Поради това инициативата, озаглавена „Не на 5G — да останем свързани, но защитени“, следва да бъде регистрирана.
                  
               
                     (19)
                  
                  
                     Заключението, че условията за регистрация съгласно член 6, параграф 3 от Регламент (ЕС) 2019/788 са изпълнени, не означава, че Комисията по някакъв начин потвърждава фактическата правилност на съдържанието на инициативата, което е отговорност единствено на групата на организаторите на инициативата. Съдържанието на инициативата изразява единствено възгледите на групата на организаторите и по никакъв начин не може да се смята, че изразява възгледите на Комисията,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива, озаглавена „Не на 5G — да останем свързани, но защитени“, се регистрира.
         
         
            Член 2
            Адресат на настоящото решение е групата на организаторите на гражданската инициатива, озаглавена „Не на 5G — да останем свързани, но защитени“, представлявана от г-жа Pernille SCHRIVER и г-жа Elisabeth Birgit MADSEN в качеството им на лица за контакт.
         
         
            Съставено в Брюксел на 7 октомври 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.
         
            (2)  Директива (ЕС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения (ОВ L 321, 17.12.2018 г., стр. 36).
         
            (3)  Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (ОВ L 153, 22.5.2014 г., стр. 62).
         
            (4)  Директива 2009/125/ЕО на Европейския парламент и на Съвета от 21 октомври 2009 г. за създаване на рамка за определяне на изискванията за екодизайн към продукти, свързани с енергопотреблението (ОВ L 285, 31.10.2009 г., стр. 10).